Title: Dodatok k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2006 – 2008 – aktualizácia aktivít na rok 2007“
Author: ockovic
Last saved by: LZ
Company: Urad vlady SR

Návrh dodatku k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie  na obdobie rokov 2009 – 2011 
– aktualizácia aktivít za rok 2011

I. Úvod

Uceleným a komplexným dokumentom vlády Slovenskej republiky (ďalej len „SR“) v oblasti ľudských práv a nediskriminácie aj v roku 2011 zostáva Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie  na obdobie rokov 2009 – 2011 (ďalej len „akčný plán“), schválený uznesením vlády SR č. 357 dňa 13. mája 2009. Jeho cieľom je naplniť vnútroštátne i medzinárodné požiadavky na vytváranie tolerantného a demokratického štátu, rozvoj jeho multikultúrneho charakteru, znižovanie predsudkov a pretrvávajúcich stereotypov v slovenskej spoločnosti prostredníctvom aktívnej účasti a spolupráce štátnych inštitúcií, orgánov územnej samosprávy, mimovládnych organizácií a ďalších subjektov zaoberajúcich sa touto problematikou. 
Vláda SR uznesením č. 505/2010 schválila programové vyhlásenie vlády SR na obdobie 2010 – 2014, ktoré hneď v úvode považuje za dôležité dôsledné rešpektovanie základných práv a slobôd vrátane práv príslušníkov národnostných menšín. Časť 3.1 je venovaná ochrane a podpore ľudských práv, ktorá uvádza,  že vláda SR sa zasadí o účinnejšie a pružnejšie fungovanie všetkých inštitúcií a mechanizmov slúžiacich na ochranu a podporu ľudských práv, napríklad Slovenského národného strediska pre ľudské práva a Centra právnej pomoci. 
Veľké rezervy vidí vláda SR v oblasti výchovy k ľudským právam a ľudskoprávneho vzdelávania. Zlepší výchovu k ľudským právam na školách všetkých stupňov. Podporí ľudskoprávne vzdelávanie pracovníkov všetkých oblastí štátnej a verejnej správy, ktorí prichádzajú do styku s občanmi. Zároveň posilní osvetu v oblasti ľudských práv a slobôd a podporí projekty, ktoré zvýšia informovanosť občanov o ich právach a slobodách, ako aj povinnostiach. Presadí moderné chápanie občianstva a ľudských práv do tvorby učebných osnov.
Aktualizácia aktivít akčného plánu za rok 2011 zohľadňuje niektoré dôležité zmeny v oblasti pôsobnosti útvaru podpredsedu vlády SR pre ľudské práva a národnostné menšiny, Rudolfa Chmela („ďalej len „podpredseda vlády“), ustanovené zákonom č. 403/2010 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony, s účinnosťou od 1. novembra 2010. Jeho prijatím došlo k výraznému rozšíreniu kompetencií podpredsedu vlády pri usmerňovaní a koordinácii úloh v oblasti ľudských práv, práv národnostných menšín, ako aj pri presadzovaní princípu rovnakého zaobchádzania. Dôležitú zmenu prinieslo taktiež zriadenie stáleho poradného orgánu vlády SR Rady vlády SR pre ľudské práva, národnostné menšiny a rodovú rovnosť (na základe § 2 ods. 3 uvedeného zákona). 
Aktualizácia aktivít akčného plánu za rok 2011 obsahuje taktiež aktualizáciu stanovených úloh akčného plánu, navrhnutú členmi medzirezortnej pracovnej skupiny na realizáciu akčného plánu, zastupujúcich štátne inštitúcie, samosprávne orgány, mimovládne organizácie, nezávislé inštitúcie v oblasti ľudských práv a sociálnych partnerov. 
Integrálnou súčasťou akčného plánu ostávajú naďalej aktivity, ktoré vykonávajú mimovládne organizácie (MVO), orgány územnej samosprávy a ďalšie subjekty občianskej spoločnosti zaoberajúce sa touto problematikou. Finančné zdroje na aktivity orgánov územnej samosprávy, mimovládnych organizácií a iných oprávnených subjektov v roku 2011 sú zabezpečené pre oblasť podpory a ochrany ľudských práv a slobôd v kapitole Úradu vlády SR vo výške 2, 25 mil. Eur (s uzávierkami výziev na predkladanie projektov 2. mája 2011 a 25. mája 2011). Alokácia na podporu kultúry národnostných menšín predstavuje 4 mil. Eur (uzávierka výzvy na predkladanie projektov bola 25. apríla 2011). 
Úlohy a ciele vlády SR v oblasti ochrany a podpory ľudských práv a rovnosti príležitostí vrátane preventívnych opatrení, budú podrobne rozpracované v programovom dokumente na obdobie rokov 2012 – 2014, ktorý bude predložený na schválenie vláde SR v 4. štvrťroku 2011.   

II. Činnosť medzirezortnej pracovnej skupiny na realizáciu akčného plánu 

Aktualizácia aktivít akčného plánu za rok 2011 obsahuje zrušenie medzirezortnej pracovnej skupiny na realizáciu akčného plánu, ktorá vykonávala úlohy pri predchádzaní diskriminácie a intolerancie vo všetkých oblastiach verejnej správy, pri presadzovaní zásady rovnakého zaobchádzania a propagácii rozmanitosti v slovenskej spoločnosti. Medzirezortná pracovná skupiny pracovala v pôsobnosti podpredsedu vlády. 
Nástupcom vykonávaných činností, súvisiacich s podporou a ochranou záujmov a práv  znevýhodnených skupín vrátane spolupráce s mimovládnymi organizáciami je novozriadená Rada vlády SR pre ľudské práva, národnostné menšiny a rodovú rovnosť a jej výbory vytvorené uznesením vlády SR č. 158 z 2. marca 2011 k návrhu štatútu Rady vlády SR pre ľudské práva, národnostné menšiny a rodovú rovnosť. 
Rada vlády SR bola vytvorená ako stály, koordinačný a konzultatívny orgán vlády SR v oblasti ochrany základných ľudských práv a slobôd a pri presadzovaní zásady rovnakého zaobchádzania. Bola kreovaná so zámerom zefektívniť a uľahčiť koordináciu, uplatňovanie a monitorovanie prierezovej problematiky ľudských práv v slovenskej spoločnosti na všetkých úrovniach, zapojiť do jej implementácie tvorcov verejných politík, ich partnerov a podporiť účasť občianskej spoločnosti na správe vecí verejných. Vytvorenie Rady vlády SR pre ľudské práva, národnostné menšiny a rodovú rovnosť má prispieť k posilneniu účasti zástupcov národnostných menšín na riešení záležitostí, ktoré sa týkajú ich identity a k posilneniu princípu osobnej zodpovednosti na správe vecí verejných. Predsedom Rady vlády SR je podpredseda vlády a podpredsedami sú ministerka spravodlivosti a podpredseda vlády a minister práce, sociálnych vecí a rodiny. 

Uvedeným uznesením vlády SR boli v bode B. zriadené výbory pre:
a)	národnostné menšiny a etnické skupiny,
b)	mimovládne neziskové organizácie,
c)	seniorov,
d)	osoby so zdravotným postihnutím,
e)	rodovú rovnosť,
f)	deti a mládež,
g)	výskum, vzdelávanie a výchovu v oblasti ľudských práv a rozvojového vzdelávania,
h)	predchádzanie a elimináciu rasizmu, xenofóbie, antisemitizmu a ostatným prejavom intolerancie.

Ustanovujúce zasadnutie Rady vlády SR pre ľudské práva, národnostné menšiny a rodovú rovnosť sa uskutočnilo 12. apríla 2011 na Úrade vlády SR v Bratislave. Na 1. zasadnutí Rady vlády SR boli schválené uzneseniami rady dokumenty, ktoré je možné nájsť na webovej stránke podpredsedu vlády alebo na stránke http://www.mensiny.vlada.gov.sk/24976/1-rokovanie-12-aprila-2011.php. Predseda Rady vlády SR na rokovaní informoval o vývoji riešenia problematiky osôb s inou sexuálnou orientáciou a Rada vlády SR v tejto súvislosti odporúčala otvoriť verejnú diskusiu aj diskusiu na najvyššej úrovni o vytvorení výboru pre práva osôb s neheterosexuálnou orientáciou, ako stáleho odborného orgánu Rady vlády SR v pôsobnosti Úradu vlády SR. Došlo taktiež k zriadeniu pracovnej skupiny pre problematiku inkluzívneho vzdelávania. Pracovná skupina sa bude venovať o. i. skvalitneniu výchovy a vzdelávania detí a mládeže pochádzajúcich zo sociálne vylúčených spoločenstiev, ktoré môže byť (a v minulosti aj bolo) dôvodom na ich zaradenie do špeciálnych škôl; detí a mládeže so zdravotným postihnutím; tzv. nových menšín a ďalších znevýhodnených skupín. Na stretnutí bola formulovaná potreba účinnej implementácie Dohovoru (OSN) o právach osôb so zdravotným postihnutím z 13. decembra 2006, ktorý nadobudol pre SR platnosť 25. júna 2010. 

III. Tvorba a realizácia národných politík príslušnými orgánmi štátnej správy v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie v rokoch 2009 – 2011“

V nadväznosti na II. bod tohto materiálu, v ktorom sú uvedené informácie o zriadení Rady vlády SR pre ľudské práva, národnostné menšiny a rodovú rovnosť, došlo k transformácii všetkých poradných orgánov vlády SR v oblasti ľudských práv, národnostných menšín a nediskriminácie na výbory Rady vlády SR. V súčasnosti je zriadených 8 vládnych výborov a pripravujú sa ich štatúty (okrem štatútu Výboru pre národnostné menšiny a etnické skupiny, ktorý bol schválený na 1. rokovaní Rady vlády SR dňa 12. apríla 2011 s pripomienkami vznesenými na zasadnutí), ktoré budú predložené na schválenie členom Rady vlády SR na najbližšom rokovaní v júni 2011. 
Uznesením vlády SR č. 144/2011 bol vymenovaný splnomocnenec vlády SR pre rozvoj občianskej spoločnosti. Jeho pôsobenie má prispieť k tomu, aby zainteresovaní aktéri z verejného sektora, podnikateľského sektora, politickej sféry a médií, ako aj široká verejnosť lepšie rozumeli potrebe a významu občianskej spoločnosti, aby sa cítili jej súčasťou a aby s ňou intenzívnejšie komunikovali. 

Zoznam realizovaných a prebiehajúcich národných programov vo vzťahu k rámcovej problematike nediskriminácie sa dodatkom k akčnému plánu na rok 2011 dopĺňa o ďalšie schválené dokumenty:

-	Správa o posudzovaní Druhej periodickej správy SR podľa Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu pred Výborom proti mučeniu (CAT) a návrh  zodpovedných subjektov za realizáciu odporúčaní obsiahnutých v záverečnom stanovisku Výboru proti mučeniu;
-	Návrh Súhrnnej správy o stave plnenia úloh vyplývajúcich z rozpracovania Koncepcie migračnej politiky Slovenskej republiky na podmienky jednotlivých rezortov za rok 2009;
-	Koncepčné zámery migračnej politiky Slovenskej republiky na obdobie rokov 2011 - 2015;
-	Návrh Národného akčného plánu boja proti terorizmu;
-	Návrh na ďalšie opatrenia v súvislosti s podpisom Opčného protokolu k Medzinárodnému paktu o hospodárskych, sociálnych a kultúrnych právach Slovenskou republikou s výhradou ratifikácie;
-	Súhrnná správa o plnení opatrení vyplývajúcich z Koncepcie integrácie cudzincov v SR za rok 2010.
IV. Participácia verejných aktérov na realizácii Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie prostredníctvom poskytovania dotácií

	Pôvodný dotačný program s rovnomenným názvom ako predkladaný materiál akčný plán bol zákonom č. 524/2010 Z. z. o poskytovaní dotácií v pôsobnosti Úradu vlády SR rozšírený o ďalšie účely s príslušným finančným zvýšením. Prerozdeľovanie a zvýšenie finančných prostriedkov určených na podporu zachovania, vyjadrenia, ochrany a rozvoja identity a kultúrnych hodnôt národnostných menšín, ktoré vyplýva z posilnených kompetencií podpredsedu vlády, umožnila delimitácia programu podpory kultúry národnostných menšín z Ministerstva kultúry SR (celková disponibilná suma dotácií je 4 000 000 Eur) na Úrad vlády SR. 	
	Úrad vlády SR poskytuje dotácie z dotačných programov vo vecnej gescii podpredsedu vlády na základe § 2 ods. 1 písm. a), b), g) a h) zákona č. 524/2010 Z. z. o poskytovaní dotácií v pôsobnosti Úradu vlády SR.
	V tzv. malej výzve bolo možné uchádzať sa o podporu projektov vo výške od 1 500 Eur do 11 500 Eur (celková suma vyčlenená na verejnú výzvu je 500 000 Eur). V tzv. veľkej výzve je možné uchádzať o podporu projektov vo výške od 12 000 Eur do 60 000 Eur (celková suma vyčlenená na verejnú výzvu je 1 750 000 Eur).
 
Výzvy na podporu a ochranu ľudských práv a slobôd sú členené do nasledovných oblastí:
a) presadzovanie, podpora a ochrana základných práv a slobôd, výchovy a vzdelávania k ľudským právam, právam národnostných menšín, práv detí, práv osôb so zdravotným postihnutím, práv iných zraniteľných skupín a rodovej rovnosti;
 
b) predchádzanie všetkým formám diskriminácie, rasizmu, xenofóbie, homofóbie, antisemitizmu a ostatných prejavov intolerancie;
 
c) presadzovanie interetnického a interkultúrneho dialógu a porozumenia medzi národnostnou väčšinou a národnostnými menšinami a etnickými skupinami.
 
	Ďalšie náležitosti výziev sú zverejnené na stránke www.vicepremier.sk. 

	Okrem uvedených programov v pôsobnosti podpredsedu vlády SR sa môžu orgány územnej samosprávy, mimovládne organizácie a ďalšie oprávnené subjekty uchádzať o nenávratný finančný príspevok z dotačných programov vecne príslušných rezortov (napr. Ministerstva práce, sociálnych vecí a rodiny SR, Ministerstva vnútra SR a pod.) alebo zo zahraničných finančných mechanizmov Úradu vlády SR. V súčasnosti prebieha schvaľovanie prijímateľa grantu zo Švajčiarskeho finančného mechanizmu na zabezpečenie činnosti sprostredkovateľa Blokového grantu pre MVO a financovanie partnerstiev, s cieľom podpory aktivít občianskej spoločnosti k hospodárskej a sociálnej súdržnosti alebo na projekty prispievajúce k poskytovaniu sociálnych služieb. 
	Po schválení rámcových pravidiel finančného mechanizmu EHP a Nórskeho finančného mechanizmu na obdobie 2009 – 2014, Úrad vlády SR ako národný kontaktný bod pripravuje pravidlá implementácie finančných mechanizmov na národnej úrovni. Prioritné oblasti podpory sú napr. finančná podpora mimovládnych organizácií, podpora dôstojnej práce alebo oblasť rodovo podmieneného násilia.
  
V. Ciele akčného plánu
Špecifický cieľ č. 2 Účinná ochrana pred diskrimináciou, rasizmom, xenofóbiou, antisemitizmom a ostatnými prejavmi intolerancie vrátane alternatívnych foriem ochranných mechanizmov sa mení nasledovne:

1. V úlohe č. 2.1. sa presúva Verejný ochranca práv zo zodpovedného subjektu na spolupracujúci subjekt.
2. Dopĺňa sa úloha č. 2.19.
Analýza príčin školskej neúspešnosti žiakov pochádzajúcich zo sociálne znevýhodneného prostredia a identifikovanie nástrojov na jej znižovanie.
Termín: 2011
Zodpovedný: Rada vlády SR pre ľudské práva, národnostné menšiny a rodovú rovnosť, pracovná skupina pre problematiku inkluzívneho vzdelávania 
Spolupracujúci subjekt: MŠVVŠ SR
Finančné zabezpečenie: z rozpočtovej kapitoly ÚV SR

Špecifický cieľ č. 8 Podpora spoločenskovedných, kultúrnych a športových aktivít, venovaných problematike dodržiavania ľudských práv a predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie sa mení nasledovne:

1. ruší sa úloha č. 8.5. (zorganizovať  medzinárodnú konferenciu venovanú praktickým poznatkom z oblasti dodržiavania princípu rovnosti pri uplatňovaní a ochrane ľudských práv, zodpovedný Verejný ochranca práv). Túto úlohu, plánovanú na rok 2010, nebolo možné z dôvodu nedostatku finančných prostriedkov splniť a z rovnakého dôvodu nie je reálne predpokladať jej splnenie ani v roku 2011.